በህገወጡ የትህነግ ቡድን ላይ ህግ የማስከበር ርምጃ እየፈፀሙ ለሚገኙት ለሃገር መከላከያ ሰራዊት፣ ለአማራ ክልል ልዩ ኃይል እና ለሚሊሻ አባላት የሚደገው ድጋፍ እንደቀጠለ ነው፡፡
ባሕር ዳር፡ ኅዳር 02/2013 ዓ.ም (አብመድ) ህገወጡ ትህነግ የሃገር መከታ በሆነው የመከላከያ ሰራዊት ላይ የፈጸመውን ጥቃት ተከትሎ መንግስት በዘራፊው ቡድኑ ላይ እያከናወነ ያለውን ህግ የማስከበር ርምጃ እየፈጸሙ ላሉት የመከላከያ ሰራዊት፣የአማራ ልዩ ኃይልና የሚሊሻ አባላት ሕዝቡ አጋርነቱን በተግባር እያሳዬ ይገኛል።በራያ ግንባር ለሚገኘው ሰራዊት የሰሜን ሸዋ ዞን ህዝብ የበግና የበሬ ሰንጋዎችን ለቆቦ ከተማ አስተዳደር አስረክቧል፤ የምግብ ቁሳቁሶችንም ድጋፍ አድርገዋል።የሰሜን ሸዋ ዞን ዋና አስተዳዳሪ ታደሰ ገ/ጻዲቅ እንዳሉት የዞኑ ሕዝብ የትህነግን የጥፋት እርምጃ በማውገዝ በቁጭት ከመንግስት የህግ ማስከበር እርምጃ ጎን መሰለፉን ተናግረዋል። የአይነትና የገንዘብ ድጋፍ ከማድረግ ባለፈ በዞኑ ለመከላከያ ሰራዊቱና ለልዩ ኃይሉ ደም የመለገስ ተግባር እየተከናወነ መሆኑንም ጠቁመዋል። በዚህ ሰብዓዊ ተግባር በዞኑ የሚገኙ የትግራይ ተወላጆችም ተሳታፊ መሆናቸውንም አስታዉቀዋል፤ የህገወጡን ትህነግ የረጅም ዓመታት የተዛባ የፖለቲካ አካሄድን ተረድተው ከመንግስት ጎን እንደቆሙም በተግባር አሳይተውናል ብለዋል።